閩中鄭君炎南仲兩魁鄉賦比自霅教爲昌化簿
作者：方回
朝代：宋

paragraphs: 三山鵠袍十萬衆，兩紀知名鄭南仲。
妙年官賦甲秋闈，一發輒中仍再中。
豈知天地大變革，原夫八韻竟無用。
雖然改爾亦得力，斗南斗北聲價鬨。
黄金臺降中書敕，水晶宮請博士俸。
得人豈必泥古法，省場舍選出鄉貢。
儒風未盡棄端章，學徒尚多習弦誦。
但苦官冷飯不足，三載誑腹虀百甕。
終更受代頗已久，始聞巨軸以詩送。
定是弟子多賢才，吳興先生實梁棟。
即今佐邑號爲簿，尹丞不殊權任重。
况乃唐昌風俗淳，山深歲稔少爭訟。
丈夫詎皆作卿相，一命關係民疾痛。
偏見私意勿力競，潜轉密移但微諷。
方冊頻窺身儘貧，苞苴不納心奚恐。
崇卑有無置度外，時一極目天宇空。
江東接壤異西浙，桑蠶春忙田晚種。
樽俎盤饌極儉嗇，無大牲臠及乳湩。
吾聞易彖識時義，未妨枳棘棲鸞鳳。
聊復亦耳磨歲月，慎勿輕爲棺糞夢。